อดิศร เสริมชัยวงศ์ เปิดตัวเป็นประธานกรรมการคนใหม่ ของบลจ.กสิกรไทย
บลจ.กสิกรไทย เปิดตัวประธานกรรมการบริหารป้ายแดง “อดิศร เสริมชัยวงศ์” ผู้คร่ำหวอดในแวดวงการเงินกว่า 27 ปี มุ่งขับเคลื่อนและผลักดันองค์กรให้เติบโตอย่างยั่งยืน มีผลตั้งแต่วันที่ 3 ม.ค.นี้
16 ม.ค. 2566

บริษัทหลักทรัพย์จัดการกองทุน กสิกรไทย จำกัด (บลจ.กสิกรไทย) ได้ประกาศแต่งตั้ง “นายอดิศร เสริมชัยวงศ์” ให้ดำรงตำแหน่ง ประธานกรรมการบริหาร แทน “นายวศิน วณิชย์วรนันต์” ที่กลับไปรับตำแหน่ง รองกรรมการผู้จัดการ ธนาคารกสิกรไทย โดยมติคณะกรรมการกำหนดให้มีผลตั้งแต่วันที่ 3 มกราคม 2566 เป็นต้นไป
 
นายอดิศร เป็นผู้บริหารที่คร่ำหวอดอยู่ในแวดวงการเงินมากว่า 27 ปี มีประสบการณ์และความเชี่ยวชาญทั้งในธุรกิจเงินทุนและหลักทรัพย์ รวมถึงธนาคาร โดยจะเข้ามาดูแลรับผิดชอบใน 3 ธุรกิจของบลจ.กสิกรไทย ทั้งกองทุนรวม กองทุนส่วนบุคคล และกองทุนสำรองเลี้ยงชีพ
 
พร้อมขับเคลื่อนและผลักดันให้องค์กรเติบโตอย่างยั่งยืน อีกทั้งยังให้การสนับสนุนและส่งเสริมการจัดจำหน่ายโดยเน้นการเป็นที่ปรึกษา (Advisor) เพื่อสร้างความสัมพันธ์อันดีกับลูกค้าและคู่ค้า รวมถึงการพัฒนาแพลตฟอร์มดิจิทัลให้ตอบโจทย์ผู้ใช้งานอย่างต่อเนื่อง
 
นายอดิสร ยังเปิดเผยถึงความรู้สึกต่อการเข้ามาร่วมงานกับ บลจ.กสิกรไทย ในครั้งนี้อีกว่า ถือเป็นภารกิจใหม่ที่ท้าทายท่ามกลางเศรษฐกิจโลกที่มีแนวโน้มชะลอตัว และตลาดยังมีความผันผวนอยู่สูง แต่โดยส่วนตัวเชื่อว่าในทุกวิกฤตย่อมมีโอกาส ซึ่งถ้าเรามองเห็นโอกาสนั้นก่อนย่อมได้เปรียบ
 

ดังนั้นจึงตั้งใจเข้ามาสานต่อสิ่งที่ บลจ.กสิกรไทย ทำได้ดีอยู่แล้วให้ดียิ่งขึ้นไปอีก ไม่ว่าจะเป็นการจัดตั้งกองทุนให้ตอบโจทย์ทุกความต้องการ การบริหารจัดการกองทุนให้ได้ผลการดำเนินงานที่ดีในทุกสภาวะตลาด การเป็นที่ปรึกษาด้านการลงทุนอย่างจริงใจและตรงไปตรงมาทั้งกับลูกค้าและคู่ค้า
 
นอกจากนี้ นายอดิสรยังให้ความเห็นอีกว่า การพัฒนาช่องทางการลงทุน โดยเฉพาะช่องทางดิจิทัลให้ใช้งานได้สะดวก เข้าได้กับคนทุกวัยทุกไลฟ์สไตล์ ซึ่งทั้งหมดจะต้องอาศัยความร่วมมือของทีมงานในบริษัททุกคน โดยผมจะนำเอาทุกประสบการณ์การทำงานที่สั่งสมมาผสมผสานให้เข้ากับยุคสมัย และเรียนรู้สิ่งใหม่ๆ ไปพร้อมกัน
 
ทั้งนี้ ในช่วงที่ผ่านมา บลจ.กสิกรไทย มีส่วนแบ่งตลาดเป็นอันดับ 1 ในอุตสาหกรรมกองทุนรวม โดยมีมูลค่าสินทรัพย์ภายใต้การจัดการ (AUM) อยู่ที่ 1.37 ล้านล้านบาท แบ่งเป็นธุรกิจกองทุนรวม 9.57 แสนล้านบาท ธุรกิจกองทุนสำรองเลี้ยงชีพ 2.28 แสนล้านบาท และธุรกิจกองทุนส่วนบุคคล 1.87 แสนล้านบาท (ที่มา : AIMC ข้อมูลกองทุนรวม ณ พ.ย. 65 และข้อมูลกองทุนสำรองเลี้ยงชีพ/กองทุนส่วนบุคคล ณ ต.ค. 65)